REGLEMENTĂRI DE DESFĂŞURARE A ŞEDINŢELOR COMUNE ALE CAMERELOR DIN PARLAMENTELE BICAMERALE DIN UNELE STATE MEMBRE ALE UNIUNII EUROPENE ŞI STATELE UNITE ALE AMERICII


Abstract

Lucrarea analizează procedura de desfăşurare a şedinţelor comune ale Camerelor din Parlamentele bicamerale.



Au fost prezentate procedurile constituţionale şi regulamentare pentru desfăşurarea de şedinţe comune în Austria, Belgia, Cehia, Franţa, GERMANIA, Italia, Marea Britanie, POLONIA, SLOVENIA, SPANIA şi Statele Unite ale Americii, fiind prezentate, succint, procedurile legislative şi de control. 
Pe lângă acestea, lucrarea cuprinde câteva date despre parlamentele unicamerale şi anexe, care înglobează o serie de Regulamente ale Camerelor, proceduri de lucru ale comisiilor comune ce-şi desfăşoară activitatea la nivelul Parlamentelor, articole din Constituţii, precum şi alte materiale pe tema analizată pentru următoarele state: AUSTRIA, BELGIA, CEHIA, CANADA, ESTONIA, FRANŢA, GERMANIA, ITALIA, IRLANDA, LETONIA, OLANDA, POLONIA,  SLOVENIA, SPANIA.  

PARLAMENTE BICAMERALE
AUSTRIA

În Austria puterea legislativă este deţinută de Parlamentul Austriei, constituit din două Camere:

-  Consiliul Naţional (Nationalrat) - Camera inferioară;

-  Consiliul Federal (Bundesrat) - Camera superioară.
Consiliul Naţional este alcătuit din 183 de membri aleşi prin sistem proporţional o dată la cinci ani. 

Consiliul Federal este ales în mod indirect, prin intermediul parlamentelor celor nouă land-uri /Landtage) ale republicii federale. Land-urile sunt reprezentate în Consiliul Federal în conformitate cu numărul de locuitori ai land-ului. Actualul Consiliu Federal este alcătuit din 62 de delegaţi. Consiliul Federal are prerogative bine precizate, având drept de veto asupra proiectelor care ar aduce atingere fie puterii land-urilor, fie Consiliului Federal însuşi.

Guvernatorii land-urilor au dreptul să participe la dezbaterile din Consiliul Federal. Şedinţele acestei Camere sunt publice.

Adunarea Federală (Bundesversammlung) este un for cu funcţie mai mult ceremonială, care reuneşte membrii celor două Camere.

Adunarea Federală nu este un for legislativ, această competenţă revenind  celor două Camere.

 Adunarea Federală se reuneşte doar ocazional, de exemplu la învestirea preşedintelui federal. Constituţia Austriei - art. 60 (6), 63 (2) - conferă Adunării Federale competenţe şi responsabilităţi speciale în situaţii deosebite  – de ex. rolul central pe care îl joacă în situaţia suspendării  preşedintelui federal şi a organizării unui referendum pentru revocarea din funcţie a acestuia. Acest for are responsabilităţi şi în cazul declarării stării de război (art. 38 din Constituţie).  

Preşedinţii celor două Camere prezidează pe rând şedinţele Adunării Federale, în conformitate cu art. 39 din Constituţie.  

Regulamentul Consiliului Naţional se aplică şi Adunării Federale.

În Consiliul Naţional şi în Consiliul Federal funcţionează o comisie permanentă comună - înfiinţată conform prevederilor art.9 din Legea constituţională privind finanţele – (1948 Finanz Verfassungsgesetz) - care reuneşte reprezentanţi ai celor două Camere. Această comisie are rol decizional atunci când apar diferenţe de opinie între guvernul federal şi un parlament al unui land cu privire la introducerea unei noi taxe sau a unui impozit local, la nivel regional sau local.

BELGIA
Parlamentul Belgiei este construit în sistem bicameral, prima Constituţie adoptată, cea din anul 1831, consacrând instituţionalizarea parlamentului bicameral format din Camera Reprezentanţilor şi Senat. 

Odată cu reforma constituţională din anul 1993 a fost înlocuit sistemul bicameralismului clasic cu sistemul bicameralismului inegalitar, în care competenţele primei Camere prevalează asupra celei de-a doua. 

Potrivit prevederilor Constituţiei, cele două Camere ale Parlamentului se reunesc în şedinţe comune doar în următoarele situaţii:

-   depunerea jurământului de către Rege (art. 91);

-  stabilirea regenţei, în eventualitatea în care moştenitorul tronului este o persoană minoră (art. 92 şi 93).

Pentru aceste situaţii, Constituţia şi regulamentele în vigoare nu prevăd proceduri de control.

În cazul unor divergenţe între Senat şi Camera Reprezentanţilor, în materiile specificate explicit în reglementările în vigoare, competenţa de soluţionare revine unei comisii speciale, Comisia parlamentară de consultare
.

Conform art. 82 din Constituţie
, la începutul fiecărei legislaturi, imediat după alegerea Birourilor, cele două Camere îşi desemnează reprezentanţii în Comisia parlamentară de consultare.

Comisia este formată din 11 senatori şi 11 deputaţi, inclusiv Preşedinţii Senatului şi Camerei Reprezentanţilor. Membrii comisiei (cu excepţia celor doi Preşedinţi) sunt numiţi de fiecare Adunare, respectându-se principiul reprezentării proporţionale a grupurilor politice. Fiecare cameră nominalizează, în aceleaşi condiţii, un număr egal de membri supleanţi.

Principalele competenţe ale comisiei sunt următoarele: 

-  soluţionează eventualele conflicte de competenţă între cele două Camere; 

- stabileşte termenele în care Senatul se poate pronunţa asupra unor proiecte declarate urgente de Guvern; 

- stabileşte termenul în care Camera Reprezentanţilor trebuie să se pronunţe asupra unui proiect de lege trimis sau retrimis de Senat; 

- explicitează regulile care guvernează procedura de avizare de către Camere a propunerilor de acte normative ale Comisiei Europene. 

Potrivit art. 6 al legii de înfiinţare, Comisia îşi stabileşte propriul regulament de ordine interioară.

Alte comisii comune ale celor două Camere sunt:

- Comisia de control a cheltuielilor electorale şi a contabilităţii partidelor politice;

- Comisia specială pentru analiza crizei financiare şi bancare (care are mandat temporar).

- Comisia federală consultativă pentru probleme europene (Federal Advisory Committee for European Questions). Potrivit art. 68 cap X al Regulamentului Camerei Reprezentanţilor aceasta este constituită la începutul fiecărei legislaturi şi este formată din 9 membri ai Camerei Reprezentanţilor, preşedintele Camerei, 10 membri aleşi în Parlamentul European. Comisia poate fi alcătuită şi în consultare cu Senatul, situaţie în care va avea în componenţa sa şi 10 senatori.   
Pe lângă aceste structuri, pot fi înfiinţate comisii temporare de mediere a unor propuneri legislative.

Procedura legislativă

Adoptarea legilor de către Parlamentul Belgiei se poate face prin trei tipuri de proceduri distincte: 

· procedura monocamerală;

· procedura bicamerală opţională şi

· procedura bicamerală obligatorie
 (cele două camere trebuie să adopte exact aceeaşi versiune a unui proiect de lege, în materiile în care sunt învestite cu competenţe egale).

Competenţa celor două Camere este egală în următoarele chestiuni:

· revizuirea Constituţiei;

· legi privind structura statului;

· legi care reglementează relaţiile dintre statul federal, comunităţi şi regiuni;

· legi cu privire la ratificarea tratatelor internaţionale;

· organizare a sistemului judiciar, a Consiliului de stat şi a Curţii Constituţionale;

În toate aceste cazuri este aplicată procedura bicamerală obligatorie.    In this case, the mandatory bicameral procedure applies, which means that both Chambers must pass the exact same version of the
Dreptul la iniţiativă legislativă în procedura bicamerală îl au deputaţii, senatorii sau regele (guvernul). 

Potrivit art. 78 din Constituţie şi art. 55 din Regulamentul Senatului
, proiectele de legi iniţiate de Senat sunt trimise Camerei Reprezentanţilor şi Regelui. Proiectele iniţiate de Senat trebuie semnate de cel puţin 15 senatori, conform art. 63 din Regulamentul Senatului. Camera Reprezentanţilor trebuie să se pronunţe în termen de 15 zile asupra proiectului de lege trimis de către Senat.

Proiectele de legi pot fi examinate fie de comisii distincte ale celor două Camere, fie de comisiile comune, cu excepţia cazului în care Senatul decide adoptarea imediată a legii din motive de urgenţă.


Camera Reprezentanţilor are competenţe în iniţierea proiectelor de legi conform prevederilor art. 74, 77 şi 78 din Constituţie şi art. 71 din Regulamentul Camerei.

Legile adoptate sunt trimise Regelui pentru promulgare, potrivit art. 105 din Regulamentul Camerei.

CEHIA
Parlamentul este format din Camera Reprezentanţilor şi Senat. Articolul 54 din Constituţie conferă celor două Camere legislative o competenţă specială: cea a alegerii Preşedintelui Republicii. Prin Constituţie, se stabileşte şi numărul membrilor Camerei Reprezentanţilor – 200, precum şi numărul membrilor Senatului – 81. 
Cele două Camere ale Parlamentului ceh se pot reuni în şedinţă comună doar pentru alegerea preşedintelui Republicii.
Şedinţa comună a celor două Camere se desfăşoară conform prevederilor Regulamentului Camerei Deputaţilor.
Atribuţiile de control se exercită la nivelul fiecărei camere parlamentare.

Competenţe specifice Camerei Reprezentanţilor:

- proiectele legislative se depun numai la Camera Reprezentanţilor. După adoptarea acestora, proiectele se trimit Senatului. 

- Proiectul bugetului de stat şi proiectul de încheiere a exerciţiului bugetar se adoptă numai de Camera Reprezentanţilor.

- Guvernul răspunde direct în faţa Camerei Reprezentanţilor (relaţia Guvernului cu Senatul fiind una indirectă).

- Comisiile de anchetă se constituie numai în cadrul Camerei Reprezentanţilor.

- Numai Camera Reprezentanţilor poate fi dizolvată de Preşedintele Republicii, în condiţiile prevăzute în Constituţie. În cazul dizolvării Camerei Reprezentanţilor, pentru probleme urgente, Senatul devine organ decizional (fac excepţie domeniile: constituţional; electoral; al bugetului de stat şi al încheierii exerciţiului bugetar; relaţiilor internaţionale). Pe durata dizolvării Camerei Reprezentanţilor, numai Guvernul are drept de iniţiativă legislativă (Constituţia conferă dreptul de iniţiativă legislativă Camerei Reprezentanţilor, Senatului – în întregul său, Guvernului şi autorităţilor regiunilor autonome). 

Competenţe specifice Senatului: punerea sub acuzare a Preşedintelui Republicii pentru înaltă trădare; solicitarea de verificare a constituţionalităţii unui tratat internaţional, anterior ratificării acestuia.

FRANŢA
Parlamentul francez este bicameral, fiind compus din Adunarea Naţională, aleasă prin vot universal direct, şi Senat, ales prin vot universal indirect.

Cele două camere parlamentare, Adunarea Naţională şi Senatul se pot reuni în şedinţă comună doar în trei situaţii, prevăzute în Constituţie:

· luarea cuvântului de către preşedintele Republicii (art.18 din Constituţie)

· propunerile de modificare a Constituţiei (art. 89 din Constituţie)

· autorizarea ratificării unui tratat privind adeziunea unui stat la Uniunea Europeană (art. 88-5 din Constituţie)

Şedinţa comună a celor două camere parlamentare se numeşte Congres. 

Reuniunile Congresului se desfăşoară în baza unui Regulament al Congresului.
Atribuţiile de control se exercită la nivelul fiecărei camere parlamentare.

Bicameralismul francez este inegalitar, Adunarea Naţională dispunând de competenţe mai extinse decât Senatul. Astfel:

- numai Adunarea Naţională poate cere angajarea răspunderii Guvernului, poate respinge acordarea încrederii sau poate vota o moţiune de cenzură; 

- în cazul unui dezacord între Adunarea Naţională şi Senat asupra unui proiect de lege, Guvernul poate acorda Adunării Naţionale “ultimul cuvânt” în procedura legislativă (cu excepţia proiectelor de legi constituţionale şi de legi organice referitoare la Senat);

- Adunarea Naţională are două şedinţe săptămânale dedicate întrebărilor adresate Guvernului, în timp ce Senatul are două pe lună;

- Constituţia atribuie Adunării Naţionale un loc mai important în examinarea proiectului legii finanţelor şi a proiectului legii de finanţare a asigurărilor sociale, care se traduce, pe de o parte, prin cerinţa depunerii acestora în primă lectură în faţa Adunării şi, pe de altă parte, prin acordarea unor termene de examinare mai mari.

În majoritatea celorlalte domenii, cele două Camere dispun de aceleaşi competenţe. 

În ceea ce priveşte Senatul, prima caracteristică a acestuia o constituie permanenţa sa: spre deosebire de Adunarea Naţională, Senatul nu poate fi dizolvat. Din acest motiv, Constituţia încredinţează Preşedintelui Senatului exercitarea provizorie a funcţiilor Preşedintelui Republicii în cazul în care acesta este împiedicat să le exercite, demisionează sau decedează. Perioada de interimat este limitată la perioada necesară organizării de alegeri prezidenţiale (cca 50 de zile).

Rolul Senatului poate fi rezumat la trei funcţii principale:

- formează o contrapondere la puterea exercitată de Adunarea Naţională;

- datorită mandatului de 6 ani, înlătură influenţele concentrării puterii de către un preşedinte influent sau de către un partid care ar dobândi o zdrobitoare majoritate parlamentară. Într-o asemenea situaţie, Senatul ar echilibra raportul de forţe, nepermiţând Adunării Naţionale să adopte măsuri discreţionare;

- contribuie la îmbunătăţirea proiectelor de lege aprobate de Adunarea Naţională.

GERMANIA

Germania are un Parlament bicameral format din: Bundestag (Camera inferioară) şi Bundesrat (Camera superioară). 

Cele două Camere au iniţiativă legislativă şi majoritatea proiectelor de lege trebuie aprobate de ambele Camere, precum şi de executiv, înainte de a deveni lege. Tratatele internaţionale nu trebuie aprobate de Bundesrat. Majoritatea proiectelor sunt prezentate de guvernul federal, caz în care prima analiză o face Bundesrat-ul care o înaintează apoi Bundestag-ului. Dacă iniţiatorul este Bundesrat-ul, atunci proiectul este prezentat Bundestag-ului prin intermediul executivului. În situaţia în care iniţiatorul este Bundestag-ul,  proiectul este întâi trimis la Bundesrat şi, dacă acolo este aprobat, este ulterior înaintat executivului.

Comisia de mediere este chemată să rezolve orice divergenţă cu privire la iniţiativele legislative, apărută între cele două Camere. Odată aprobată forma convenită în această comisie, aprobare care trebuie să întrunească votul majorităţii în fiecare Cameră şi în Cabinet, iniţiativa legislativă devine lege prin promulgarea ei de către preşedintele federal, şicontrasemnarea de către ministrul de resort.  Această comisie este alcătuită din 16 membri ai Bundestag-ului şi 16 membri ai Bundesrat-ului, câte unul pentru fiecare land. Preşedinţia comisiei alternează la fiecare trei luni între membrii celor două Camere. Reuniunile comisiei nu sunt publice, iar procesele-verbale sunt făcute publice abia în următorul mandat. La încheierea dezbaterilor, comisia de mediere prezintă ambelor Camere o propunere de compromis .

Art. 89 din Regulamentul Bundestag-ului se referă la întrunirea comisiei de mediere, în conformitate cu prevederile art. 77 paragraf 2 din Legea fundamentală.

Comisia comună a Bundesrat-ului şi Bundestag-ului este alcătuită din 48 de membri din care două treimi sunt membri ai Bundestag-ului şi o treime membri ai Bundesrat-ului. Această comisie este concepută să funcţioneze ca „un Parlament de urgenţă “ pentru situaţiile în care, din motive obiective, Bundestag-ul nu se poate reuni în timp util la declararea stării de urgenţă. 

Compoziţia şi competenţele acestei comisii sunt prevăzute în art. 53 (a) din Legea fundamentală.   

ITALIA
Parlamentul bicameral este compus din Camera Deputaţilor şi Senat. Cele două Camere sunt alese pe o perioadă de cinci ani, prin sufragiu universal şi direct. 

Camera Deputaţilor şi Senatul se pot reuni în şedinţă comună în următoarele situaţii:
· pentru alegerea preşedintelui Republicii (cu participarea delegaţilor regionali);

· pentru alegerea a cinci judecători ai Curţii Constituţionale;

· pentru alegerea a unei treimi din membrii Consiliului Suprem al Magistraturii;

· pentru jurământul Preşedintelui Republicii.

Pentru desfăşurarea şedinţelor comune ale celor două camere parlamentare se aplică prevederile Regulamentului Camerei Deputaţilor. 

Atribuţiile de control se exercită la nivelul fiecărei camere parlamentare.

 Conform principiului bicameralismului complet, cele două Camere au atribuţii identice în materie legislativă. Astfel, Camerele exercită împreună funcţii sau prerogative constituţionale în domeniul financiar, de control al puterii execu​tive, în domeniul relaţiilor internaţionale, etc. Singura diferenţă între cele două Camere constă în componenţa şi modalităţile de alegere a membrilor acestora.

MAREA BRITANIE
Parlamentul Regatului Unit al Marii Britanii şi Irlandei de Nord este instituţia legislativă a Regatului Unit al Marii Britanii şi Irlandei de Nord. Este compusă din două Camere: Camera Comunelor, cu membri aleşi prin vot şi Camera Lorzilor, ai cărei membri sunt numiţi. 

Camera Comunelor are puteri mai mari decât cea a Lorzilor şi poate adopta legi respinse de către aceasta din urmă. Camera Comunelor este compusă din 646 membri, iar Camera Lorzilor are 724 de membri, numiţi, în general, din rândurile aristocraţiei britanice şi ale clerului.


Şedinţe comune


Nu există prevederi privind reuniuni de lucru comune între cele două Camere ale Parlamentului, Camera Comunelor şi Camera Lorzilor. 


Activitatea comună de lucru a celor două Camere se desfăşoară prin intermediul comisiilor comune, care sunt astfel desemnate încât acoperă activitatea tuturor agenţiilor, departamentelor sau comitetelor de lucru
. 

Principalele comisii comune ale Parlamentului britanic sunt următoarele
,
:

-  Comisia comună pentru modificarea legilor privind criminalitatea;

-  Comisia comună pentru consolidarea legilor (art. 52 din Regulamentul Camerei Lorzilor, art. 140 din Regulamentul Camerei Comunelor);

- Comisia comună pentru drepturile omului (art. 41 (7) din Regulamentul Camerei Lorzilor);

- Comisia comună pentru instrumente (art. 74 din Regulamentul Camerei Lorzilor);

-  Comisia comună pentru taxe şi impozite. 

Pe lângă aceste comisii, există şi alte structuri de lucru comune care sunt desemnate să conlucreze cu administraţia şi parlamentele din Irlanda de Nord, Scoţia şi Ţara Galilor.

Comisia comună pentru consolidarea legilor are ca principală atribuţie analiza legilor tematice pentru implementarea noilor prevederi. Această comisie îşi începe activitatea după ce un proiect de lege este adoptat de Camera Lorzilor după a doua lectură. Comisia întocmeşte un raport privind impactul noii legi, prezintă măsurile considerate utile pentru implementarea noilor prevederi, în raport cu legile în vigoare, poate propune amendamente care să aducă eficienţă consolidării legislative.    

Comisia comună pentru drepturile omului are ca principale atribuţii: analiza şi implementarea hotărârilor Curţii Europene a Drepturilor Omului în cazurile câştigate de cetăţenii britanici împotriva Marii Britanii; analiza documentelor prezentate de Amnesty International în cazul rapoartelor ce priveşte Marea Britanie; întocmirea de rapoarte în ceea ce priveşte egalitatea de şanse, cazurile de genocid şi tortură şi cele de protest public împotriva nerespectării drepturilor omului în Marea Britanie; analiza cazurilor de nerespectare a Convenţiei ONU împotriva torturii.  

Pe lângă aceste structuri mai există o serie de comisii ale Camerei Comunelor, care desfăşoară activităţi specifice comune cu alte comisii din Camera Lorzilor, fără să existe prevederi explicite în acest sens în regulamente.
POLONIA

Parlamentul bicameral este alcătuit din Camera Deputaţilor (Sejm) şi Senat.

Camera Deputaţilor este formată din 460 de deputaţi, aleşi conform sistemului reprezentării proporţionale cu scrutin de listă şi vot preferenţial (obligatoriu), organizat în circumscripţii electorale plurinominale. Durata mandatului parlamentar este de 4 ani.

Organele de conducere
▪ Preşedintele Camerei (Mareşal)

▪ Biroul Camerei: este format din Preşedintele Camerei şi 4 vicepreşedinţi

▪ Consiliul Seniorilor: este format din Preşedintele Camerei, 4 vicepreşedinţi şi 4 lideri ai grupurilor parlamentare. Secretarul general (Şeful Cancelariei Camerei) participă, în calitate de invitat, la şedinţele Consiliului.

Organele de lucru

Comisiile permanente:  comisia pentru administraţie şi probleme interne; comisia pentru agricultură şi dezvoltare rurală; comisia pentru legătura cu polonezii din străinătate; comisia pentru probleme constituţionale; comisia pentru cultură şi media; comisia de etică; comisia economică; comisia pentru educaţie, ştiinţă şi tineret; comisia pentru protecţia mediului, resurse naturale şi păduri; comisia pentru Uniunea Europeană; comisia de sănătate; comisia pentru infrastructură; comisia pentru justiţie şi drepturile omului; comisia pentru politici regionale;  comisia pentru minorităţi; comisia de apărare; comisia pentru sport; comisia pentru finanţe publice; comisia pentru Regulament şi probleme ale deputaţilor; comisia pentru familie şi politici sociale; comisia pentru servicii speciale; comisia pentru control;  comisia pentru tezaur.

Senatul este alcătuit din 100 de senatori, aleşi conform sistemului electoral bazat pe principiul majorităţii: pentru fiecare circumscripţie se alocă un număr de mandate cuprins între 2 şi 4. Durata mandatului este de 4 ani. 

Organele de conducere
▪  Preşedintele Senatului şi un vicepreşedinte
▪ Consiliul Seniorilor: este compus din Preşedintele Senatului, vicepreşedinte şi din cel puţin 7 senatori, desemnaţi de grupurile parlamentare. 

Organele de lucru
Comisiile permanente: comisia pentru economie naţională; comisia pentru cultură şi media; comisia pentru ştiinţă, educaţie şi sport; comisia de apărare;  comisia pentru drepturile omului, respectul legii şi petiţii; comisia de etică, regulament şi probleme ale senatorilor;  comisia pentru familie şi politică socială; comisia pentru agricultură şi dezvoltare rurală; comisia pentru guvernare locală şi administraţia de stat; comisia pentru emigrare şi relaţia cu polonezii din străinătate; comisia pentru Uniunea Europeană; comisia de politică externă; comisia legislativă; comisia de sănătate.

Comisiile speciale.

           Comisia pentru armonizarea legislaţiei europene

            Procedura legislativă

Competenţele celor două Camere nu sunt simetrice, Camera Deputaţilor (Sejm) având rolul predominant în procesul legislativ. Constituţia consacră un sistem delicat de echilibru între puterile statului, care înclină spre un regim prezidenţial. Cu votul a 3/5 din numărul deputaţilor, Camera Deputaţilor poate adopta un act normativ trimis de Preşedintele ţării spre reexaminare.

Atât Senatul, cât şi Camera Deputaţilor au drept de iniţiativă legislativă.

Conform art.114 din Constituţie
 şedinţele comune sunt conduse de Preşedintele Camerei Deputaţilor şi numai în lipsa acestuia de Preşedintele Senatului. Şedinţele comune au loc în situaţii speciale, şi anume: depunerea jurământului de către Preşedintele Republicii, prezentarea unor mesaje ale Preşedintelui, declararea stării de incapacitate ori imposibilitate de exercitare a atribuţiilor datorită stării de sănătate a Preşedintelui, declanşarea procedurii de suspendare a Preşedintelui statului, iar cele două Camere se transformă în Adunarea Naţională.

Proiectele de lege trimise Senatului de către Camera Deputaţilor, pot fi adoptate de Senat fără nici un amendament, cu amendamente sau pot fi respinse. Hotărârea Senatului de adoptare a unei legi la care a făcut amendamente sau de respingere a unui proiect de lege se consideră aprobată dacă nu este respinsă de Sejm cu majoritatea absolută a voturilor deputaţilor. 

După adoptarea Legii bugetului de stat de către Camera inferioară, Senatul are la dispoziţie 20 de zile pentru examinarea acesteia (în procedura ordinară termenul este de 30 de zile). În cazul proiectelor de lege constituţionale (de revizuire a Constituţiei), Senatul are la dispoziţie 60 de zile pentru dezbatere.  Proiectele de revizuire constituţională trebuie adoptate în formă identică de cele două Camere. 

Competenţa de control asupra Guvernului revine Camerei Deputaţilor, şi nu Senatului.  

Iniţiativa legislativă aparţine deputaţilor, senatorilor, Preşedintelui Republicii, Consiliului de Miniştri, cetăţenilor, dacă aceştia se constituie într-un grup de 100.000 şi au drept de vot la alegerea Seimului. Excepţie face Legea bugetului de stat, iniţiativa în acest caz aparţinând Consiliului de Miniştri.

În momentul în care sunt depuse, propunerile sau proiectele legislative trebuie însoţite de o expunere de motive în care să fie indicate, printre altele, efectele sociale, economice şi financiare pe care le implică noua reglementare, sursele de finanţare, precum şi o declaraţie din care să reiasă concordanţa cu legislaţia europeană. 

Proiectele de lege sau propunerile legislative sunt depuse la Seim, Preşedintele le validează, iar dezbaterile au loc pe parcursul a trei etape ( trei lecturi). 

Prima lectură constă în dezbaterea generală asupra proiectului. De obicei, proiectele sunt trimise spre dezbatere uneia sau mai multor comisii interesate, sau unei comisii speciale. La dezbateri participă şi experţi sau reprezentanţi din partea Guvernului. Această fază a dezbaterilor se încheie în momentul în care fiecare dintre comisiile solicitate prezintă o rezoluţie, care recomandă adoptarea şi trecerea în faza a doua, sau o moţiune de respingere.

În cea de-a doua fază este prezentat raportul asupra actului şi tot acum se pot depune şi amendamente. Dreptul de a introduce amendamente în timpul discuţiilor aparţine iniţiatorului, deputaţilor sau Guvernului. Preşedintele Seimului poate refuza să supună votului un amendament, care nu a fost depus înainte de prezentarea concluziilor.

Iniţiatorul poate retrage proiectul în cursul procedurii legislative din Seim, până la depunerea concluziilor în faza a doua.

Cea de-a treia fază cuprinde prezentarea raportului comisiei, prezentarea de către deputatul-raportor a amendamentelor depuse în cea de-a doua fază, precum şi modalitatea de vot. 

Seimul votează propunerea cu majoritate simplă de voturi, în prezenţa a jumătate dintre membrii săi, dacă în Constituţie nu se prevede altfel de majoritate. 

Textul adoptat de Seim este transmis Senatului. La Senat proiectul este înaintat comisiei competente, care, într-un termen de două săptămâni maxim, trebuie să prezinte raportul său. Textul este apoi examinat în şedinţă plenară. 

Senatul, într-un termen de 30 de zile (în caz de urgenţă termenul este redus la 14 zile), poate adopta legea fără modificări, poate propune amendamente sau o poate respinge. 

Dacă în termen de 30 de zile Senatul nu pronunţă o rezoluţie, textul se consideră adoptat. 

Rezoluţia Senatului prin care respinge un proiect, sau care îl amendează este considerată ca şi adoptată, dacă Seimul nu o respinge cu majoritate absolută, în prezenţa a jumătate din membri. Dacă Seimul nu respinge amendamentele Senatului acestea se consideră adoptate. 

La finalul procedurii din cele două Camere, Preşedintele Seimului transmite legea Preşedintelui Republicii pentru promulgare.

Preşedintele se va pronunţa în termen de 21 de zile de la data trimiterii. În cazul în care legea va fi promulgată, se va publica în Jurnalul Oficial al Republicii Polonia (Dziennik Ustaw). 

Preşedintele are posibilitatea de a se adresa Tribunalului Constituţional, pentru a verifica conformitatea legilor cu prevederile constituţionale. Preşedintele nu poate refuza semnarea actului, dacă acesta a fost declarat conform cu Constituţia (art.122 din Constituţie).  

În cazul în care Preşedintele nu a solicitat opinia Tribunalului Constituţional, dar există motive, el poate cere retrimiterea către Seim. Dacă actul retrimis este votat de către Seim, cu votul a trei cincimi, Preşedintele Republicii trebuie să semneze actul într-un termen de 7 zile, după care acesta va fi publicat în Jurnalul Oficial al Republicii Polonia.

SLOVENIA

Art. 80 din Constituţia Sloveniei prevede că Parlamentul sloven este  bicameral, fiind format din Adunarea Naţională şi din Consiliul Naţional. 



Adunarea Naţională, Državni zbor, este alcătuită din 90 de locuri dintre care două sunt rezervate reprezentanţilor minorităţii maghiare şi a celei italiene. 


În cadrul cap. IV al Constituţiei Sloveniei
 privind organizarea statului, este prevăzut faptul că Adunarea Naţională este compusă din deputaţi, aleşi o dată la patru ani, conform sistemului electoral al reprezentării proporţionale, cu un prag electoral de 4%. 

Art. 85 prevede că Adunarea Naţională se întruneşte în sesiuni ordinare şi extraordinare, cele din urmă fiind organizate la cererea a cel puţin un sfert din deputaţii Adunării Naţionale sau de către Preşedintele Republicii Slovene. 

Consiliul Naţional, Državni svet, este alcătuit din 40 de locuri şi reprezintă interesele economice, sociale şi profesionale de la nivel local.

Conform art. 96 al Constituţiei Sloveniei, membrii Consiliul Naţional sunt aleşi o dată la 5 ani de către comunităţile locale sau de către grupurile de interese prin intermediul votului indirect. 

Consiliul Naţional este compus din patru reprezentaţi ai angajatorilor, patru reprezentanţi ai angajaţilor, patru reprezentanţi ai fermierilor, meşteşugarilor şi profesiilor independente, şase reprezentanţi ai domeniilor non-comerciale, precum şi douăzeci şi doi de reprezentanţi ai intereselor de la nivel local. 

Procedura legislativă

În cadrul procesului legislativ al Parlamentului sloven, Adunarea Naţională adoptă legi şi decizii, ratifică tratate cu majoritatea voturilor deputaţilor prezenţi, iar Consiliul Naţional recomandă adoptarea proiectelor de lege şi transmite puncte de vedere Adunării Naţionale, solicită acesteia rediscutarea unor legi înainte de promulgare sau organizarea unui referendum precum şi deschiderea unor anchete privind probleme de importanţă publică. 

Iniţiativa legislativă aparţine Guvernului, oricărui dintre deputaţii Adunării Naţionale sau unui număr de cel puţin 5000 de electori.

Regulamentul Adunării Naţionale nu prevede convocarea Camerelor Parlamentului Sloveniei în şedinţă comună.

În cadrul cap. V, art.219 al Regulamentului Adunării Naţionale
 privind relaţiile stabilite între Adunarea Naţională şi alte autorităţi ale statului, sunt prezentate modalităţile de colaborare între  Adunarea Naţională şi Consiliu Naţional, la iniţiativa oricărei dintre cele două Camere. 


Comisiile Consiliului Naţional
 formulează puncte de vedere şi propuneri atunci când sunt discutate proiecte de legi sau alte documente. Prin această modalitate de lucru opiniile grupurilor de interese din cadrul Consiliului Naţional sunt reprezentate şi la nivelul Adunării Naţionale. Comisiile Adunării Naţionale discută şi decid asupra punctului de vedere elaborat de către comisiile Consiliului Naţional. La şedinţa unei comisii din cadrul Adunării Naţionale poate participa, în vederea prezentării punctului de vedere, un reprezentant al Consiliului Naţional sau unul dintre membrii unei comisii din cadrul Consiliului Naţional. Preşedintele comisiei parlamentare din cadrul Adunării Naţionale îl informează pe Preşedintele Consiliului Naţional asupra deciziei luate în cadrul şedinţei.

SPANIA
Parlamentul spaniol (Cortes Generales) este format din Congresul Deputaţilor şi Senat. 

Potrivit prevederilor art. 72 din Constituţie
, şedinţele comune ale Parlamentului Spaniei sunt conduse de Preşedintele Congresului şi se desfăşoară conform Regulamentului Cortes-ului, care este aprobat de majoritatea membrilor celor două Camere. În cadrul acestor reuniuni, Preşedintele Congresului îşi exercită puterile administrative şi disciplinare potrivit competenţelor.

Cele două Camere se reunesc în şedinţe comune pentru exercitarea competenţelor nelegislative conferite expres de Constituţie (art. 74) 
,
 în privinţa Coroanei Spaniei
.

Potrivit art. 94 alin. 1 din Constituţie, este necesară autorizaţia prealabilă a Parlamentului pentru angajarea statului în acorduri sau tratate. Această autorizaţie este necesară în următoarele situaţii prevăzute explicit în Constituţie:

-  tratatele de natură politică;

-  tratate sau acorduri militare;

- tratatele şi acordurile care pot afecta integritatea teritorială a statului, drepturile fundamentale ale omului şi îndatoririle instituţiilor statului;

- tratatele şi acordurile care implică angajamente financiare ale Trezoreriei statului;

-  tratatele şi acordurile ce implică amendarea/abrogarea legilor sau punerea în practică a unor măsuri legislative.

În toate aceste situaţii, deciziile se iau de către majoritatea membrilor celor două Camere. În cazurile prevăzute de art. 94 din Constituţie, procedura este iniţiată de Congres, iar în situaţiile prevăzute de art. 145 alin. 2 şi 158 alin. 2 de către Senat.

Dacă nu se realizează acordul dintre membrii celor două Camere, procedura de mediere este realizată de o comisie mixtă formată dintr-un număr egal de senatori şi deputaţi. Textul adoptat de comisie este supus votului plenului celor două Camere. În situaţia în care nici această formă nu poate fi adoptată cu votul a 3/5 din numărul membrilor celor două Camere, decizia finală se ia prin votul majorităţii absolute a  membrilor Congresului (art. 74 din Constituţie, art. 158 din Regulamentul Congresului).

În privinţa revizuirii sau reformei constituţionale, art. 146 alin. 3 din Regulamentul Congresului prevede înfiinţarea comisiei comune Congres – Senat în cazul în care nu se ajunge la un acord în privinţa deciziei asupra textului final de revizuit. Regulamentul prevede că această comisie este alcătuită dintr-un număr egal de membri din fiecare Cameră.  


Deşi textul Constituţiei prevede în dispoziţiile sale egalitatea numărului de reprezentanţi ai Congresului şi Senatului în comisia mixtă, reglementările interne ale Camerelor fac derogări de la această regulă. Art. 57 din Regulamentul Senatului
 prevede că numărul membrilor unei comisii mixte poate fi decis de către Birourile Permanente ale celor două Camere, prin rezoluţie sau acord. Comisiile mixte Congres – Senat se înfiinţează în cazurile prevăzute de Constituţie sau lege, în cazul în care una sau cealaltă Cameră decid acest lucru.  

Rezoluţia Birourilor Permanente ale celor două Camere, din 26 mai 2008, cu privire la constituirea comisiei mixte a legislaturii IX, stipulează că aceasta este formată dintr-un număr de 43 de membri, desemnaţi de Grupurile Parlamentare, în acord cu următoarea distribuţie:

· Grupul Socialist: 12 deputaţi şi 7 senatori;

· Grupul Popular: 10 deputaţi şi 9 senatori;

· Grupul Catalan (CiU): 1 deputat şi 1 senator;

· Grupul Basc (EAJ-PNV): 1 deputat şi 1 senator;

· Grupul Esquerra Republicana-Izquierda Unida-Iniciativa per Catalunya Verds: 1 deputat;

· Grupul mixt: 1 deputat şi 1 senator.    

Comisia mixtă îşi are sediul în Camera din care preşedintele ei face parte. În cazul în care este ales un nou preşedinte în timpul derulării sesiunii parlamentare, se menţine acelaşi sediu.   

Comisiile mixte funcţionează potrivit Regulamentului Camerei unde comisia îşi are sediul. Toate procedurile privind desfăşurarea lucrărilor se subscriu prevederilor acestui Regulament.

Conform art. 145 alin. 2, statutul autonomiei locale implică, în anumite circumstanţe şi cu respectarea anumitor condiţii şi cerinţe, realizarea unor înţelegeri şi acorduri între comunităţile care se autoguvernează pentru managementul, gestionarea şi  operativitatea serviciilor necesare autoguvernării. Aceste înţelegeri şi acorduri sunt notificate Parlamentului. 

În toate celelalte cazuri, acordurile de cooperare între comunităţi, încheiate în limitele cadrului stabilit de statutul autoguvernării locale, necesită autorizaţia prealabilă a Cortes-ului.  


De asemenea, alocarea unor sume de bani de la bugetul de stat pentru comunităţile locale trebuie aprobată de Cortes în spiritul echilibrului economic teritorial şi al principiului solidarităţii (art. 158 alin 2).   
Procedura legislativă şi de control

Potrivit prevederilor art. 154 din Regulamentul Congresului şi art. 94 din Constituţie, ratificarea tratatelor internaţionale se face prin lege organică de către Camerele reunite. 

Guvernul solicită Parlamentului ratificarea tratatelor prin trimiterea, în termen de 90 de zile de la hotărârea Cabinetului, către Congres a deciziei sale, a textului tratatului, memorandumului care justifică cererea, rezervelor şi declaraţiilor care-l însoţesc.  

Congresul trebuie să se pronunţe în termen de 60 de zile asupra cererii Guvernului. 

Potrivit art. 158 din Regulamentul Congresului, orice divergenţă apărută între Camera Deputaţilor şi Senat în privinţa prevederilor tratatelor sau acordurilor este rezolvată de către o comisie mixtă, formată, conform art. 74 (2) din Constituţie dintr-un număr egal de senatori şi deputaţi. Textul adoptat de comisie este supus votului celor două Camere. În situaţia în care nici această formă nu este adoptată, decizia finală se ia prin votul majorităţii absolute a membrilor Congresului (art. 74 din Constituţie).

Procedura legislativă în eventualitatea înfiinţării comisiei comune de revizuire a Constituţiei constă în medierea deciziilor divergente ale celor două Camere, potrivit art. 146 alin 3 din Regulamentul Congresului. În urma dezbaterilor, la nivelul acestei comisii este întocmit, prin acord, textul constituţional revizuit, care va fi apoi supus votului celor două Camere. În situaţia în care nici această formă nu este adoptată, decizia finală se ia prin votul a 2/3 din numărul membrilor Congresului (art. 74 din Constituţie, art. 146 din Regulamentul Congresului).

Potrivit art. 76 din Constituţie, cele două Camere reunite pot aproba înfiinţarea de comisii de anchetă pentru orice subiect de interes public. Concluziile acestor comisii de anchetă care îşi desfăşoară activitatea în cadrul competenţelor lor de control nu sunt obligatorii pentru instanţe şi nu afectează cercetările sau deciziile judiciare, dar rapoartele comisiilor pot fi înaintate Procurorului General, atunci când este cazul.

Persoanele citate de comisiile de anchetă sunt obligate să se prezinte în faţa acesteia, legea impunând sancţiuni pentru nerespectarea acestei prevederi (art. 92).

STATELE UNITE ALE AMERICII
Congresul Statelor Unite ale Americii este format din Camera Reprezentanţilor, Camera inferioară şi Senat, Camera superioară. 

Membrii Camerei Reprezentanţilor sunt aleşi prin vot direct pentru o perioadă de doi ani, iar membrii Senatului pentru o perioadă de şase ani.

Numărul total al membrilor Congresului este de 535, la care nu se poate adăuga vicepreşedintele Statelor Unite (cu anumite excepţii), deşi, prin lege, acesta este preşedinte al Senatului. Numărul de 535 de congressmani rezultă prin însumarea celor 435 de membri ai Camerei Reprezentanţilor, reprezentând cele 435 de districte electorale din Statele Unite, care sunt periodic ajustate proporţional cu distribuţia populaţiei în teritoriu, cu numărul de 100 de senatori, câte doi pentru fiecare din cele 50 de state ale SUA.

Şedinţe comune

Sesiunile de lucru şi reuniunile comune între reprezentanţi ai Camerei Reprezentanţilor şi Senatului au loc în următoarele situaţii
: 

- mesajul privind starea Naţiunii al Preşedintelui SUA;

- audierea demnitarilor străini;

- alegerea Preşedintelui SUA;

- mesajul liderilor militari americani;

- mesajul astronauţilor SUA;

- organizarea de comemorări sau aniversări;

- adoptarea rezoluţiilor comune
Mesajul privind starea Naţiunii al Preşedintelui SUA este prezentat în faţa Camerelor reunite ale Congresului potrivit prevederilor art. II, secţiunea 3 din Constituţia SUA: „Preşedintele va informa Congresul despre starea Uniunii la diferite intervale de timp şi va recomanda acele măsuri pe care le va considera necesare şi rapide”. 

Diferenţele dintre sesiunile de lucru comune şi întâlnirile comune au evoluat în perioadele mandatelor ultimilor patru preşedinţi americani. 

Sesiunile de lucru comune sunt reuniuni formale şi au loc atunci când trebuie adoptate rezoluţii numite „concomitente”, de către ambele Camere ale Congresului, asupra cărora există opinii divergente. În general, aceste rezoluţii se referă la modificări constituţionale, procedurale sau declaraţii cu caracter militar, cum este declaraţia de război
. Aceste rezoluţii nu au forţa unei legi, ele exprimând un aspect procedural ce relevă poziţia unei Camere a Congresului. 

Întâlnirile comune au loc atunci când fiecare Cameră adoptă o hotărâre prin care se decide consultarea celeilalte Camere
. Actele normative adoptate, de regulă, întâi de Camera Reprezentanţilor şi apoi de Senat, trebuie să aibă acelaşi text. În situaţia în care există divergenţe, actul respectiv este analizat de comisiile de specialitate ale celor două Camere reunite. Actul astfel armonizat este înaintat Preşedintelui SUA.

În prima categorie, cea a sesiunilor de lucru intră întâlnirile pe teme electorale, de exemplu cele privind alegerea Preşedintelui SUA, precum şi cele legate de ascultarea mesajelor Preşedintelui. În a doua categorie a întâlnirilor comune intră reuniunile pentru audierea altor oficiali ai statului sau a demnitarilor străini.   

Procedura legislativă

O propunere poate fi introdusă în dezbaterea Camerelor sub forma unei legi, a unei rezoluţii comune, concurentă sau simplă. Spre deosebire de alte acte, rezoluţia comună trebuie să conţină un preambul.

O propunere poate fi iniţiată de un parlamentar membru al oricăreia din cele două Camere. Potrivit Constituţiei, propunerile legislative se dezbat întâi de Camera Reprezentanţilor şi apoi de Senat. Membrii Senatului nu pot iniţia propuneri legislative privind sistemul de taxe şi impozite şi nu pot autoriza cheltuirea unor sume de bani din rezerva federală. În schimb, Senatul are competenţe în ceea ce priveşte respingerea proiectelor legislative ale Camerei Reprezentanţilor pe cele două teme menţionate. 

Pentru adoptarea unei rezoluţii comune este necesar votul favorabil al plenului ambelor Camere şi semnătura de ratificare a Preşedintelui SUA
. Pentru propunerile de amendare a Constituţiei este necesar votul a 3/4 din numărul total al parlamentarilor.  

PARLAMENTE UNICAMERALE

BULGARIA
Parlamentul unicameral al Bulgariei (National Assembly) este compus din 240 de membri, aleşi pentru o perioadă de 4 ani (art. 62-64 din Constituţie).
CIPRU
Parlamentul cipriot (Camera Reprezentanţilor) este format dintr-o singură cameră (sistem unicameral, conform art. 61 din Constituţie).

DANEMARCA

Parlamentul unicameral din Danemarca este alcătuit din 179 de deputaţi (175 din Danemarca, 2 din Groenlanda şi 2 din Insulele Feroe). Sistemul electoral are un caracter complex, având la bază principiul reprezentării proporţionale, coroborat cu cel al distribuirii teritoriale a mandatelor în funcţie de populaţie, număr de alegători şi suprafaţă geografică. Durata mandatului este de 4 ani.
FINLANDA

       
Parlamentul unicameral (Riksdag) îşi desfăşoară activitatea în baza prevederilor Constituţiei Finlandei, a Legii organice ă Dietei,adoptată la 13 ianuarie 1928 şi a Regulamentului Dietei, adoptat la 19 decembrie 1927.  

Parlamentul unicameral este compus din 200 de membri, aleşi pentru un mandat de 4 ani, prin vot direct, proporţional şi secret. 

GRECIA
Parlamentul unicameral al Greciei este alcătuit din 300 de membri, aleşi conform sistemului reprezentării proporţionale cu scrutin de listă (deschisă) şi cu vot preferenţial obligatoriu. Din 2005, în cazul alegerilor anticipate, se foloseşte scrutinul de listă închisă, fără vot preferenţial. Durata mandatului parlamentar este de 4 ani. 

LETONIA

Parlamentul unicameral (Saeima) este compus din 100 de reprezentanţi ai poporului (art.5 din Constituţia Letoniei).
LITUANIA

Art. 55 din Constituţia Lituaniei prevede că Parlamentul (Seaimas) este alcătuit din reprezentanţi ai poporului. Parlamentul unicameral este compus din 141 de membri.

  LUXEMBURG

Puterea legislativă se exercită de către Parlamentul unicameral, şi anume Camera Deputaţilor, potrivit art. 46 din Constituţie. Camera Deputaţilor este compusă din 60 de deputaţi aleşi prin vot direct.
MALTA 
Puterea legislativă se exercită de către Parlamentul unicameral, şi anume Camera Reprezentanţilor, potrivit art. 51 din Constituţie.
PORTUGALIA
Parlamentul Portugaliei este alcătuit din 230 de deputaţi, aleşi conform sistemului electoral proporţional cu scrutin de listă blocată. 226 parlamentari au fost aleşi în cadrul circumscripţiilor electorale organizate la nivelul unităţilor administrative, iar 4 mandate au fost alocate celor două circumscripţii electorale constituite pentru cetăţenii cu drept de vot având reşedinţa în străinătate.

SLOVACIA

Consiliul Naţional al Republicii Slovacia este singura autoritate legiuitoare a ţării ( parlament unicameral ) şi este compus din 150 de membri. 
SUEDIA
Parlamentul suedez (Riksdag-ul) este format dintr-o singură Cameră (sistem unicameral, conform art. 1, cap. 3 din Constituţia Suediei) şi are în componenţa sa 349 de membri.

.
UNGARIA 
Parlamentul unicameral constituie autoritatea supremă a statului şi asigură reprezentarea populară a Republicii Ungaria (art.19 alin.1). Adunarea Naţională este compusă din 386 de membri.

� Loi du 6 avril 1995 organisant la commission parlementaire de concertation prévue à l’article 82 de la Constitution et modifiant les lois coordonnées sur le Conseil d’État, Moniteur belge du 29 avril 1995. 

� http://www.lachambre.be/kvvcr/pdf_sections/pri/fiche/IF_fr_41.pdf


� http://www.senate.be/doc/reglement_fr.html#t2c1


� http://en.wikipedia.org/wiki/List_of_committees_of_the_United_Kingdom_Parliament#Commons


� http://www.publications.parliament.uk/pa/cm200809/cmstords/2/2.pdf


� http://www.publications.parliament.uk/pa/ld/ldstords/147/147.pdf


� http://www.sejm.gov.pl/prawo/konst/angielski/kon1.htm


� http://www.dz-rs.si/index.php?id=351&docid=25&showdoc=1


� http://www.dz-rs.si/index.php?id=271&docid=34&showdoc=1


� http://www.ds-rs.si/en/?q=about_NC


� http://www.la-moncloa.es/IDIOMAS/9/Espana/ElEstado/LeyFundamental/default.htm


� Senate Standing Orders, sect 57, 137-140, 145, http://www.senado.es/constitu_i/index.html


� Art. 72, 74, 94, 145, 158 C - Standing Orders of the Congress of Deputies. http://www.congreso.es/portal/page/portal/Congreso/Congreso/Informacion/Normas/standing_orders_0.pdf


� http://www.la-moncloa.es/IDIOMAS/9/Espana/ElEstado/LeyFundamental/titulo_segundo.htm


� http://www.senado.es/reglamen_i/index.html


� http://en.wikipedia.org/wiki/United_States_Congress#Bills_and_resolutions


� http://uscode.house.gov/download/pls/50C34.txt


� http://www.senate.gov/pagelayout/reference/four_column_table/Joint_Sessions.htm


� http://www.rules.house.gov/pop/pop062600_ho2.htm

